paragraph_text: U program Igara ubačena su dva športa koja su bila popularna upravo u Japanu: bili su to judo i odbojka. U judu su Japanci osvojili tri titule, iako ih je šokirala pobjeda Nizozemca Antona Geesinka u apsolutnoj kategoriji. U odbojci su pak u ženskoj konkurenciji trijumfirali domaćini, dakle momčad Japana. Najuspješniji po broju medalja su bili športaši iz SAD-a koji su imali najviše zlatnih medalja, dok je u ukupnom zbroju više medalja, ali slabijeg sjaja, osvojila momčad SSSR-a.